
SPONTÁN DEFIBRILLÁCIÓ VIZSGÁLATA SZÍVSEBÉSZETI MŰTÉTEK ESETÉBEN AZ AORTAFELENGEDÉS UTÁN

Rezümé
Retrospektív kutatásunkat a Pécsi Szívgyógyászati Klinikán, nyitott szívsebészeti műtéten átesett betegek között folytattuk azzal a céllal, hogy meghatározzuk az aortafelengedés után jelentkező kamrafibrillációk valószínűségét és az ezt befolyásoló tényezőket. Kiválasztásra került 168 beteg, akiken 2018 januárja és 2021 augusztusa között, aorta műbillentyű beültetést végeztek (AVR). Adatgyűjtésünket a perfúziós jegyzőkönyvek és a MedSol egészségügyi dokumentációs rendszerben tárolt perioperatív adatokra terjesztettük ki. Az adatokat Microsoft Excel adatbáziskezelő programban tároltuk. A statisztikai próbákat az IBM SPSS 26 analitikai szoftverével végeztük el. Elvégzett statisztikai próbák: független T-próba, Chi2-próba, leíró statisztika.
Meghatároztuk a jelentkező kamrafibrilláció valószínűségét (67.3%) és több olyan tényezőt is, ami szignifikáns összefüggést mutat a spontán konverziók előfordulásával. Ilyen tényező a műtét alatti testhőmérséklet (p=0,030), a hematokrit szint (p=0,037), az ejekciós frakció (p<0,001), az aortalefogásban eltöltött idő (p=0,005), az aortafelengedés környékén adott kálium ion (p=0,029), a kardiotechnikus személye (p=0,017).
Kutatásunk rámutat arra, hogy ezen tényezők együttes megléte csökkenteni képes az aortafelengedés után jelentkező kamrafibrilláció valószínűségét, és ezáltal az elektromos defibrillálások számát is. A felvart vénás és artériás érgraftok sérülésének esélye csökken, és a műtéti idő is mérséklődik. A klinikánkon bevezetés alatt álló mini sternotómiában végzett aorta billentyű beültetések esetében különösen fontos a szív spontán indulása, hiszen a kis sebészi feltárás miatt nehézkes lehet a belső szívlapátok behelyezése.

